কবীর চৌধুরী: তুমি পড়েছো সেটা। আর আমার মেয়েদের ক্ষেত্রে পরিবারের কথা জিজ্ঞেস করলে, তারই উৎসাহে, আমি কিছু হয়তো সাহায্য করেছি, আমার তিন কন্যা উল্লেখযোগ্য যোগ্যতা নিয়ে বড়ো হয়েছে। বড় মেয়ে শাহীন কবীর ডাক নাম রীনু। তুমি তো জান ও ইংরেজির অধ্যাপক, আমারই মতো এবং প্রচুর কাজ করে। সারা দেশে ইংরেজী শিক্ষাদানের জন্য ও ‘ইংলিশ ফর স্কুলস’ নামে ডেইলী স্টার নামের ইংরেজি সংবাদ পত্রে প্রতি সপ্তাহে একটি পাতা বের করে। সেটা খুব জনপ্রিয় হয়েছে। ছাত্রছাত্রীদের উপকারেও আসছে। আমার মেজ মেয়ে নিউইয়র্ক প্রবাসী। তাকে ও আমার জামাতা দুজনকেই তুমি চেনো। জামাতা সেলিম জাহান অর্থনীতির অঙ্গণে সুপরিচিত। সে নিউইয়র্কে ইউএনডিপিতে উচ্চপদে কর্মরত। আমার মেয়েও ওই খানে থাকে আর এই মেয়েও ফ্রিল্যান্স গবেষক হিসেবে ইউএনডিপির সঙ্গে কাজ করে। আর ছোট মেয়ে মস্কো থেকে গাইনোকলজিতে পিএইচডি করেছে। বাংলাদেশে ফিরে বিসিএস দিয়ে সরকারি চাকুরি নেয়। সাত আট মাস পরে সে ঐ চাকুরী ছেড়ে দেয়। ছেড়ে দিয়ে সে নিজের উদ্যোগে এখন দক্ষিণ বাংলার গ্রামাঞ্চলে ক্লিনিক স্থাপন করেছে। একটা নার্সেস ট্রেনিং স্কুল স্থাপন করেছে। ঐখানে কাজ করে। এই হলো তিন মেয়ের পরিচয়।